ঢাকা, ১২ জুলাই (শীর্ষ নিউজ ডেস্ক): আফগানিস্তানের প্রেসিডেন্ট হামিদ কারজাইয়ের ছোট ভাই ও কান্দাহার প্রদেশের নেতা আহমেদ ওয়ালি কারজাইকে গুলি করে হত্যা করা হয়েছে। আজ মঙ্গলবার সরকারি ও পারিবারিক সূত্রে নিহত হওয়ার খবর নিশ্চিত করা হয়েছে। তবে কার গুলিতে নিহত হয়েছেন সে বিষয়ে কিছুই বলা হয়নি। প্রাথমিকভাবে ধারণা করা হচ্ছে কান্দাহারে নিজ বাসবভনে তার নিরাপত্তা প্রহরীর গুলিতে তিনি নিহত হয়েছেন ।  প্রেসিডেন্টের মুখপাত্রও জানিয়েছেন, আহমেদ ওয়ালি কারজাইকে গুলি করে হত্যা করা  হয়েছে। তবে তিনি দেশটির অবৈধ মাদক ব্যবসার সাথে জড়িত ছিলেন বলে অভিযোগ রয়েছে।  এদিকে কান্দাহার প্রদেশের মুখপাত্র জালমি আয়বিও জানান, আমি নিশ্চিত যে আহমেদ ওয়ালি কারজাই দক্ষিণ আফগানিস্তানে নিজ বাসভবনে নিহত হয়েছেন। নিহত আহমেদ ওয়ালির চাচাতো ভাইও তার নিহত হওয়ার খবর নিশ্চিত করেছেন। তার লাশ কাবুলের একটি হাসপাতালে নেয়া হয়েছে। আফগানিস্তানে বিদেশি সেনারা আহমেদ ওয়ালি কারজাই নিহত হওয়ার খবরে দুঃখ প্রকাশ করেছে। কিন্তু প্রেসিডেন্ট হামিদ কারজাইয়ের পক্ষ থেকে এখনও কোনো মন্তব্য করা হয়নি।  (শীর্ষ নিউজ ডটকম/এমইউ/সস/১৪.৩৩ঘ.)